               ЕВРОПЕЙСКА КОМИСИЯ
            Брюксел, 5.4.2018
            COM(2018) 164 final
            2018/0077(NLE)
            Предложение за
            РЕШЕНИЕ НА СЪВЕТА
            относно позицията, която да се заеме от името на Европейския съюз в Съвместния комитет, учреден съгласно Споразумението за Общоевропейско авиационно пространство (ЕСАА), по отношение на неговия вътрешен процедурен правилник

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася за решение за определяне на позицията, която да се заеме от името на ЕС във връзка с предвиденото приемане на вътрешен процедурен правилник на Съвместния комитет, учреден съгласно Споразумението за Общоевропейско авиационно пространство.

               2.Контекст на предложението

               2.1.Многостранното споразумение за Общоевропейско авиационно пространство (ECAA)

               Многостранното споразумение между Европейската общност и нейните държави членки, Република Албания, Босна и Херцеговина, бившата югославска република Македония, Република Исландия, Република Черна гора, Кралство Норвегия, Република Сърбия и Временната административна мисия на ООН в Косово
                  1
                относно създаването на Общоевропейско авиационно пространство („Споразумението за ЕСАА“) има за цел да бъде създадено Общоевропейско авиационно пространство, базиращо се на свободен достъп до пазара, свобода на установяване, еднакви условия за конкуренция и общи правила, включително в областите на безопасността, сигурността, управлението на въздушното движение, социалните отношения и околната среда. Споразумението за ЕСАА влезе в сила на 1 декември 2017 г.

               Европейският съюз е страна по Споразумението за ЕСАА
                  2
               .

               2.2.Съвместният комитет

               Съвместният комитет, създаден по силата на член 18 от Споразумението за ЕСАА, отговаря за администрирането на Споразумението и е длъжен да гарантира неговото правилно прилагане посредством издаването на препоръки и решения в предвидените по Споразумението случаи. Съвместният комитет взема решения с единодушие. При все това, той може за някои специфични въпроси да въведе процедура за решаването им чрез гласуване с мнозинство. Съвместният комитет се председателства от Европейската комисия, като държавите членки участват в него.

               2.3.Предвидените действия на Съвместния комитет

               На своето първо заседание Съвместният комитет следва да приеме свой вътрешен процедурен правилник.

               Този акт е предвидено да бъде приет съгласно член 18, параграф 5 от Споразумението за ЕСАА, в който е посочено, че Съвместният комитет „приема свой процедурен правилник“.

               3.Позиция, която следва ДА СЕ ЗАЕМЕ от името на Съюза

               От Съвета се изисква да определи позицията от името на ЕС по отношение на вътрешния процедурен правилник, така че Съвместният комитет да може да функционира по подходящ начин, в съответствие с член 18, параграф 5 от Споразумението за ЕСАА.

               В качеството си на страна по Споразумението ЕС е длъжен да представи своя позиция на партньорите си в ЕСАА по време на съответната сесия на Съвместния комитет, която позиция да дава възможност за правилно прилагане на Споразумението и за изпълнение на поетите с него задължения.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               4.1.2.Приложение в разглеждания случай

               Съвместният комитет е орган, създаден със споразумение, а именно Споразумението за ЕСАА.

               Актът, който Съвместният комитет има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 19 от Споразумението за ЕСАА.

               Предвиденият акт не допълва, нито изменя институционалната рамка на Споразумението за ЕСАА.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в разглеждания случай

               Основната цел и съдържание на предвидения акт са свързани с въздушния транспорт.

               Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Съгласно член 19 от Споразумението за ЕСАА решенията на Съвместния комитет се публикуват след тяхното приемане в Официален вестник на Европейския съюз.

               2018/0077 (NLE)

               Предложение за

               РЕШЕНИЕ НА СЪВЕТА

               относно позицията, която да се заеме от името на Европейския съюз в Съвместния комитет, учреден съгласно Споразумението за Общоевропейско авиационно пространство (ЕСАА), по отношение на неговия вътрешен процедурен правилник

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Комисията,

               като има предвид, че:

               (1)Многостранното Споразумение за създаване на Общоевропейско авиационно пространство („Споразумението за ЕСАА“) бе сключено от името на ЕС с Решение 2018/145 на Съвета
                  3
                и влезе в сила на 1 декември 2017 г.

               (2)Съгласно член 18, параграф 5 от Споразумението за ЕСАА Съвместният комитет трябва да приеме свой процедурен правилник.

               (3)Предвижда се на своето първо заседание, насрочено за 3 май 2018 г., Съвместният комитет да приеме вътрешен процедурен правилник в съответствие с член 18, параграф 5, за да може Съвместният комитет да функционира по подходящ начин.

               (4)Целесъобразно е да се установи позицията, която да се заеме от името на Съюза в рамките на Съвместния комитет, тъй като актът, който ще бъде приет от Съвместния комитет, ще бъде правно обвързващ.

               (5)Съгласно член 19, параграф 2 от Споразумението за ЕСАА решенията на Съвместния комитет се публикуват в Официален вестник на Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на ЕС на първото заседание на Съвместния комитет, е следната:

               — да се приеме вътрешният процедурен правилник на Съвместния комитет, даден в приложението към настоящото решение;

               Евентуални незначителни промени в проекторешението на Съвместния комитет могат да бъдат одобрени от представителите на ЕС в Съвместния комитет без допълнително решение на Съвета.

               Член 2

               След като бъдат приети, актовете на Съвместния комитет се публикуват в Официален вестник на Европейския съюз.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Съгласно Резолюция 1244 на Съвета за сигурност на ООН от 10 юни 1999 г.

                     (2)

                        ОВ L 26, 31.1.2018 г., стр. 1.

                     (3)

                        ОВ L 26, 31.1.2018 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел,5.4.2018
            COM(2018) 164 final
            ПРИЛОЖЕНИЕ
            към
            Предложение за Решение на Съвета
            относно позицията, която да се заеме от името на Европейския съюз в Съвместния комитет, учреден съгласно Споразумението за Общоевропейско авиационно пространство (ЕСАА), по отношение на неговия вътрешен процедурен правилник

               ПРИЛОЖЕНИЕ

               Решение № 1/2018

               НА СЪВМЕСТНИЯ КОМИТЕТ ЗА ЕСАА

               СЪВМЕСТНИЯТ КОМИТЕТ ЗА ЕСАА,

               Като взе предвид Многостранното споразумение между Европейската общност и нейните държави членки, Република Албания, Босна и Херцеговина, бившата югославска република Македония, Република Исландия, Република Черна гора, Кралство Норвегия, Република Сърбия и Временната административна мисия на ООН в Косово
                  1
                относно създаването на Общоевропейско авиационно пространство („Споразумението за ЕСАА“), и по-специално член 18 от него,

               РЕШИ:

               Член единствен

               Приема се процедурният правилник на Съвместния комитет, формулиран в приложението към настоящото решение.

               Съставено в Брюксел на […] 2018 година.

               За съвместния комитет …, председател

                     Carlos Bermejo Acosta

               ПРИЛОЖЕНИЕ

               ПРОЦЕДУРЕН ПРАВИЛНИК НА СЪВМЕСТНИЯ КОМИТЕТ ЗА ЕСАА

               Член 1

               Общи разпоредби

               1. Съвместният комитет за ЕСАА е създаден в съответствие с член 18 от Многостранното споразумение между Европейската общност и нейните държави членки, Република Албания, Босна и Херцеговина, бившата югославска република Македония, Република Исландия, Република Черна гора, Кралство Норвегия, Република Сърбия и Временната административна мисия на ООН в Косово
                  2
                относно създаването на Общоевропейско авиационно пространство („Споразумението за ЕСАА“).

               2. Той отговаря за администрирането на Споразумението и гарантира неговото правилно прилагане.

               3. В съответствие с член 18, параграф 2 Съвместният комитет се състои от представители на страните по Споразумението.

               4. Съгласно член 18, параграф 3 Съвместният комитет взема решения с единодушие. При все това, за някои специфични въпроси той може  да въведе процедура за решаването им чрез гласуване с мнозинство.

               Член 2

               Председателство

               Съвместният комитет се председателства последователно чрез редуване от партньор по ЕСАА и от Европейския съюз и неговите държави членки. При председателстване на заседания на Съвместния комитет Европейският съюз и неговите държави членки се представляват от Европейската комисия.

               Член 3

               Заседания

               1.
                     Освен ако бъде уговорено нещо друго от страните, Съвместният комитет заседава поне веднъж годишно и всеки път, когато обстоятелствата налагат това.

               2. Всяко заседание на Съвместния съвет се провежда на договорена от страните дата.

               3. При съответна договорка на страните заседанията на Съвместния комитет могат да се провеждат чрез уговорени технически средства, като например чрез видеоконферентна връзка.

               Член 4

               Делегации

               1.
                     Преди всяко заседание страните се уведомяват от секретариата на Съвместния комитет за предвидения състав на делегациите, които ще участват в заседанието.

               2.
                     Съвместният комитет може да кани на своите заседания да присъстват и лица, които не членуват в него, за да предоставят информация по конкретни въпроси.

               Член 5

               Секретариат

               Ролята на секретар на Съвместния комитет се изпълнява от служител на Европейската комисия.

               Член 6

               Кореспонденция

               Всяка кореспонденция от и до председателя на Съвместния комитет се изпраща и до секретаря. Секретарят осигурява предаване на кореспонденцията до страните.

               Член 7

               Поверителност

               Разискванията в Комитета са поверителни. Когато дадена страна представи на Съвместния комитет информация, обозначена като поверителна, останалите страни трябва да третират тази информация като поверителна.

               Член 8

               Дневен ред на заседанията

               1.
                     Въз основа на направените от страните предложения секретариатът съставя предварителен дневен ред за всяко заседание на Съвместния комитет. Точките от дневния ред се придружават от съответни документи и се внасят не по-късно от 21 календарни дни преди заседанието.

               2.
                     Предварителният дневен ред се изпраща до всички страни не по-късно от 15 календарни дни преди заседанието.

               3.
                     Дневният ред се приема от Съвместния комитет в началото на всяко заседание.  Със съгласието на страните е възможно да бъде добавена в дневния ред точка, която не фигурира в предварителния дневен ред.

               4.
                     Председателят може да съкрати посочения в параграф 1 срок за да се вземат предвид изисквания или спешни обстоятелства, свързани с конкретен въпрос.

               Член 9

               Протокол и оперативни заключения

               1.
                     Секретарят съставя проектопротокол за всяко заседание на Съвместния комитет. В него трябва да са посочени взетите решения и направените препоръки, както и приетите заключения.

               2.
                     В срок от един месец след заседанието проектопротоколът се представя в Съвместния комитет за одобряване чрез писмена процедура. Възможно е също протоколът да бъде приет от Комитета на следващото му заседание.

               3.
                     След като бъде одобрен, протоколът се подписва от председателя и секретаря и се изпраща по един екземпляр на всяка от страните.

               Член 10

               Решения и препоръки

               1.
                     Съвместният комитет приема своите решения и формулира своите препоръки с единодушие. От друга страна обаче, за решенията и препоръките по смисъла на членове 16 и 20, както и на член 28, параграф 3 от Споразумението за ECAA е достатъчно обикновено мнозинство.

               2.
                     За достигане на задължителния кворум в Съвместния комитет е необходимо да са представени четири от страните по Споразумението от Югоизточна Европа, а също и Европейският съюз.

               3.
                     В периодите между заседанията Съвместният комитет може да взема решения и да прави препоръки чрез писмена процедура. От друга страна обаче, всяка страна по Споразумението може да поиска свикване на Съвместния комитет за обсъждане на съответния въпрос. Страната, предложила използването на писмената процедура, подава проектоинструмента на секретаря, който го предава на останалите страни. В срок от 15 работни дни след получаването на проектоинструмента всяка страна по Споразумението е длъжна да информира председателя и секретаря дали приема или не приема този проект, дали предлага изменения в проекта, или дали счита, че трябва да бъде свикан Съвместният комитет за да обсъди въпроса. Ако проектът се приеме, председателят финализира решението или препоръката в съответствие с посоченото по-долу в параграфи 5 и 6.

               4.
                     Въздържането от гласуване на дадена страна по Споразумението не е пречка Съвместният комитет да предприеме съответни действия, при условие че е налице кворум в съответствие с параграф 2 от настоящия раздел.

               5.
                     Решенията и препоръките на Съвместния комитет се озаглавяват съответно с думите „Решение“ и „Препоръка“, последвани от пореден номер, датата на тяхното приемане и описание на предмета им.

               6.
                     Решенията и препоръките на Съвместния комитет се подписват от председателя и се заверяват от секретаря.

               7.
                     Решенията, вземани от Съвместния комитет, се публикуват от страните в съответните им официални издания. Всяка от страните може да преценява дали да публикува който и да е друг акт на Съвместния комитет. На всяка от страните се предава по един екземпляр от решенията и препоръките.

               Член 11

               Езиков режим

               1.
                     Официалните езици на Съвместния комитет са официалните езици на страните. От друга страна обаче страните ще се стараят, с цел постигане на ефективност, да използват английски език на заседанията на Съвместния комитет, при кореспонденцията и при изготвянето на документация.

               2.
                     Решенията и препоръките на Съвместния комитет се пишат на английски език.

               Член 12

               Разходи

               1.
                     Всяка от страните поема всички свои разходи във връзка с участието си в заседанията на Съвместния комитет и в работните или експертните групи.

               2.
                     Съвместният комитет се споразумява за разпределянето на разходите във връзка с евентуални командировки, възложени на експертите.

               Член 13

               Изменяне на процедурния правилник

               Настоящият процедурен правилник може да бъде изменян в съответствие с член 10.

               Член 14

               Работни групи

               1.
                     Съставът и функционирането на работните или експертните групи, създадени съгласно член 18, параграф 8 от Споразумението, се уговарят, mutatis mutandis, в съответствие с правилата, приложими за Съвместния комитет.

               2.
                     Работните или експертните групи работят под ръководството на Съвместния комитет, на който докладват след всяко от своите заседания. Те не са оправомощени да вземат решения, но могат да дават препоръки на вниманието на Съвместния комитет.

               3.
                     Съвместният комитет може да взема решения за прекратяване или изменение на мандата на работните или експертните групи.

                     (1)

                        Съгласно Резолюция 1244 на Съвета за сигурност на ООН от 10 юни 1999 г.

                     (2)

                        Съгласно Резолюция 1244 на Съвета за сигурност на ООН от 10 юни 1999 г.


               ЕВРОПЕЙСКА КОМИСИЯ
            Брюксел, 23.5.2018
            COM(2018) 281 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            относно мобилизирането на средства от фонд „Солидарност“ на Европейския съюз за извършване на авансови плащания в рамките на общия бюджет на Съюза за 2019 г.

               ОБЯСНИТЕЛЕН МЕМОРАНДУМ

               С Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  1
               , и по-специално с член 10 от него, се разрешава мобилизирането на средства от фонд „Солидарност“ на Европейския съюз в рамките на годишен таван в размер на 500 милиона евро (по цени от 2011 г.) над съответните функции във финансовата рамка.

               Условията за мобилизирането на фонда са определени в точка 11 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  2
               .

               Условията за допустимост по отношение на средствата от фонда са определени подробно в Регламента на Европейския парламент и Съвета за изменение на Регламент (ЕО) № 2012/2002 на Съвета
                  3
               , в който е предвидено за авансови плащания в бюджета да бъдат включени максимум 50 000 000 EUR бюджетни кредити за поети задължения и бюджетни кредити за плащания.

               Комисията включва тези суми в проектобюджета за 2019 г.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               относно мобилизирането на средства от фонд „Солидарност“ на Европейския съюз за извършване на авансови плащания в рамките на общия бюджет на Съюза за 2019 г.

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз
                  4
               , и по-специално член 4а, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  5
               , и по-специално точка 11 от него,

               като взеха предвид предложението на Европейската комисия,

               като имат предвид, че:

               (1)Фонд „Солидарност“ на Европейския съюз (наричан по-нататък „фондът“) има за цел да се осигури възможност на Съюза да реагира по бърз, ефективен и гъвкав начин на извънредни ситуации и да покаже солидарност с населението на регионите, засегнати от бедствия.

               (2)Съгласно член 10 от Регламент (ЕС, Евратом) № 1311/2013 на Съвета
                  6
                фондът не може да надвишава 500 000 000 EUR (по цени от 2011 г.).

               (3)В член 4а, параграф 4 от изменения Регламент (ЕО) № 2012/2002 е предвидено, че когато е необходимо и за да се гарантира своевременното наличие на бюджетни ресурси, от фонда могат да се мобилизират максимум 50 000 000 EUR за авансови плащания, като съответните бюджетни кредити се включват в общия бюджет на Съюза.

               (4)С цел да бъде гарантирано своевременното наличие на достатъчни бюджетни ресурси в общия бюджет на Съюза за 2019 г., от фонда следва да се мобилизират 50 000 000 EUR за авансови плащания,

               (5)За да се сведе до минимум необходимото време за мобилизиране на фонда, настоящото решение следва да се прилага от началото на финансовата 2019 година,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Европейския съюз за финансовата 2019 година фонд „Солидарност“ на Европейския съюз се мобилизира за осигуряване на 50 000 000 EUR под формата на бюджетни кредити за поети задължения и бюджетни кредити за плащания за извършването на авансови плащания.

               Член 2

               Настоящото решение влиза в сила в деня след деня на публикуването му в Официален вестник на Европейския съюз.

               То се прилага от 1 януари 2019 г.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 347, 20.12.2013 г., стр. 884.

                     (2)

                        ОВ C 373, 20.12.2013 г., стр. 1.

                     (3)

                        ОВ L 189, 27.6.2014 г., стр. 143.

                     (4)

                        ОВ L 189, 27.6.2014 г., стр. 143.

                     (5)

                        ОВ C 373, 20.12.2013 г., стр. 1.

                     (6)

                        ОВ L 347, 20.12.2013 г., стр. 884.


               ЕВРОПЕЙСКА КОМИСИЯ
            Брюксел, 5.6.2018
            COM(2018) 399 final
            2018/0221(NLE)
            Предложение за
            РЕШЕНИЕ НА СЪВЕТА
            относно представянето от името на Европейския съюз на предложение за изменение на приложения 2 и 3 към Споразумението за опазване на мигриращите водолюбиви птици от Африка и Евразия (AEWA)

               Обяснителен меморандум

               1.Контекст на предложението

               1.1.Споразумение за опазване на мигриращите водолюбиви птици от Африка и Евразия

               Споразумението за опазване на мигриращите водолюбиви птици от Африка и Евразия (AEWA) е посветено на опазването на мигриращите водолюбиви птици и техните местообитания в Африка, Европа, Близкия Изток, Централна Азия, Гренландия и Канадския архипелаг.

               Разработено в рамките на Конвенцията за опазване на мигриращите видове диви животни (CMS) и управлявано от Програмата на ООН по околната среда (ЮНЕП), AEWA обединява държавите и по-широката международна общественост по въпросите на опазването в усилията им да установят координирано опазване и управление на мигриращите водолюбиви птици в целия им път на миграция.

               Споразумението влезе в сила на 1 ноември 1999 г. Европейският съюз е договаряща се страна по Споразумението от 1 ноември 2005 г
                  1
               . Понастоящем договарящите се страни са седемдесет и седем, като четиридесет и една са от Евразия (включително ЕС), а тридесет и шест са от Африка.

               Директива 2009/147/ЕО относно опазването на дивите птици (Директивата за птиците)
                  2
                въвежда в законодателството на Съюза ангажиментите, посочени в Споразумението. Директивата за птиците се отнася до опазването на всички видове естествено живеещи в диво състояние птици на европейската територия на държавите членки, за които се прилага Договорът. Тя има за цел защитата, управлението и регулирането на тези видове и урежда тяхното използване.

               1.2.Срещата на страните

               Срещата на страните (СС) е главният орган за вземане на решения по споразумението. Тя има правомощия да преразглежда приложенията към Споразумението и се свиква на всеки три години.

               Седмата среща на страните по Споразумението ще се проведе от 4 до 8 декември 2018 г. в Южна Африка.

               Съгласно член X, параграфи 2 и 3 от Споразумението всички предложения за изменения на приложенията към Споразумението се съобщават на Секретариата на Споразумението не по късно от 150 дни преди откриването на сесията на Срещата на страните, т.е 7 юли 2018 г.

               1.3.Предложенията на Хърватия и Италия

               Хърватия и Италия са предложили Европейският съюз да представи предложение за изменение на приложение 2 към Споразумението, в което се изброяват видовете, за които се прилага Споразумението, като се добави качулатият корморан (Phalacrocorax aristotelis) в приложение 2.

               Хърватия и Италия са предложили също така Европейският съюз да представи предложение за изменение на приложение 3 към Споразумението, като се включат популацията на Phalacrocorax aristotelis aristotelis извън ЕС (Баренцово море) и популацията на Phalacrocorax aristotelis desmarestii в ЕС (Източно Средиземноморие — Хърватия, Адриатическо море) в колона А на таблица 1 от приложение 3 (съответно в категории 2
                  3
                и 1в
                  4
               ).

               Основанията за тези предложения са следните:

               Семейство Phalacrocoracidae (Корморани) вече е включено в приложение 2 към Споразумението. Въз основа на техния статус на мигриращи птици шест от осемте вида, които се размножават в рамките на географския обхват на Споразумението, са включени в приложение 2. Два вида, които не са включени, са европейският качулат корморан Phalacrocorax aristotelis и дългоопашатият корморан Phalacrocorax africanus.

               Европейският качулат корморан обитава Атлантическото крайбрежие на Европа и Северна Африка, от Мароко до Северна Норвегия и Колския полуостров, включително Исландия, както и Средиземноморието и части от Черноморското крайбрежие (del Hoyo et al., 1992 г.). Признати са три подвида: Ph. a. aristotelis в Атлантическия океан, Ph. a. desmarestii в Средиземно и Черно море и Ph. a. riggenbachi от Мароко. Като цяло този вид е непрелетен или разпръскващ се, но някои популации са реално мигриращи: най-северните популации на Ph. a. aristotelis от Норвегия и Русия и популацията на Ph. a desmarestii от Адриатика.

               Изчислено е, че световната популация е наброявала приблизително 100 000 двойки през 90-те години на 20-ти век и 75 000—81 000 двойки през 2004 г. (BirdLife International, 2004 г.). Видът е класифициран от МСОП в категорията на видовете с най-слабо застрашен природозащитен статус (Birdlife, 2015 г.). Общата тенденция е към намаляване, макар че някои популации могат да бъдат стабилни (Wetlands International, 2006 г.). Регистрирани са големи колебания в числеността на популацията. Например в Обединеното кралство се наблюдава увеличение в популацията с 21 % в периода 1969—1987 г., от 31 600 двойки в периода 1969—1970 г. до 47 300 двойки в периода 1985—1987 г., последвано от спад с 27 % в периода 1998—2002 г. и допълнителен спад с 26 % до 2011 г. (Balmer et al., 2013 г.). В Норвегия също се наблюдават големи колебания в популацията. Най-северната популация на мигриращи птици в Баренцово море е намаляла от 10 000 двойки през 1980 г. на около 1000 двойки през 1994 г., но се е увеличила отново до 5000 двойки през 2013 г. (Fauchald et al., 2015 г.).

               Изчислено е, че подвидът Ph. a. desmaresti наброява приблизително 8700—11 126 размножаващи се двойки (Bazin и Imbert, 2012 г.). През 2006 г. популацията се оценява на приблизително 10 000 индивида (Culioli, 2006 г.). Регистриран е спад в популацията в Корсика, където стабилната в по-ранен етап популация, наброяваща до 1000 двойки в периода 1975—1983 г., е намаляла с > 50 % до приблизително 375 двойки към 1994 г., като е последвало възстановяване (Dubois et al., 2008 г.).

               Подвидът Ph. a. desmarestii е защитен в европейската част на ареала и е включен в Червения списък в редица държави, например: той е класиран в категорията „уязвим“ в България и в категорията „застрашен“ в Албания. Ph. a. aristotelis е защитен в част от ареала (Обединено кралство). Неотдавна в Обединеното кралство той бе преместен от Жълтия в Червения списък (Eaton et al., 2015 г.) и е включен в Червения списък в Русия поради малката численост на популацията. Поради това, че през последните 10 години в Норвегия се наблюдава спад в популацията с 15—30 %, видът отговаря на условията за класиране в категорията „потенциално застрашен“ (Korneev et al., 2015 г.).

               Velando и Freire (2002 г.) подчертават, че ефективното опазване на P. a. desmarestii трябва да включва защита на местата за размножаване и местата за хранене и кацане, както и регулиране на риболова на дънни видове в местата за хранене. Според Velando и Freire (2002 г.) действията по опазване, предложени от Birdlife през 2015 г. са: 1) идентифициране на важните места в морето за този вид; 2) последващото им обозначаване като морски защитени зони; 3) управление на основните места за размножаване и презимуване, включително ликвидиране на инвазивните хищници; 4) програми за наблюдение на борда на риболовните кораби с цел определяне на зони с висок риск от прилов с хрилни мрежи; 5) когато е целесъобразно — прилагане на мерки за смекчаване и защита.

               1.4.Предложенията на Люксембург

               Люксембург е предложил да се преместят всички популации на следните три вида в колона A на таблица 1 от приложение 3 към Споразумението: кривоклюн брегобегач
                  5
                (Calidris ferruginea), тъпоклюна кайра
                  6
                (Fratercula arctica) и гагарка
                  7
                (Alca torda). Макар че Люксембург не е предложил конкретна категория за тези три вида, съгласно критериите, установени в таблица 1 от приложение 3 към Споразумението, кривоклюният брегобегач (Calidris ferruginea) и гагарката (Alca torda) отговарят на условията за класиране в категория 4
                  8
               , а тъпоклюната кайра (Fratercula arctica) отговаря на условията за класиране в категория 1б
                  9
               .

               В предложението на Люксембург се прави позоваване на резолюция 6.1 на 6-ата среща на страните по AEWA
                  10
               , в която е признато неотдавнашното включване в световния Червен списък на обикновената гага (Somateria mollissima), кафявоглавата потапница (Aythya ferina), ушатия гмурец (Podiceps auritus), стридояда (Haematopus ostralegus), обикновената калугерица (Vanellus vanellus), пъстроопашатия крайбрежен бекас (Limosa lapponica), големия брегобегач (Calidris canutus), кривоклюния брегобегач (Calidris ferruginea), арменската чайка (Larus armenicus), тъпоклюната кайра (Fratercula arctica) и гагарката (Alca torda), и се отбелязва, че е важно да се разгледат последиците от тези промени в списъците за 7-ата среща на страните.

               1.5.Анализ на предложенията

               С измененията на приложения 2 и 3, предложени от Хърватия, Италия и Люксембург, спрямо всички популации на качулат корморан (Phalacrocorax aristotelis), кривоклюн брегобегач (Calidris ferruginea), тъпоклюна кайра (Fratercula arctica) и гагарка (Alca torda) ще се прилага изискването на раздел 2.1.1 от приложение 3 към Споразумението, в който се установяват правните мерки за опазване, приложими спрямо популациите на видовете, включени в колона A на таблица 1 от приложение 3. По-специално по отношение на популациите, включени в колона А на таблица 1, страните са длъжни да осигурят защита на популациите, които са включени в съответствие с член III, параграф 2, буква a) от Споразумението. Тези страни, при спазване на параграф 2.1.3, трябва по-специално:

               а) да забранят улавянето на птици и яйца на тези популации, срещащи се на тяхна територия;

               б) да забранят умишленото обезпокояване, доколкото такова обезпокояване би било от съществено значение за опазването на засегнатите популации; и

               в) да забранят притежаването или използването и търговията с птици или яйца на тези популации, които са били уловени в нарушение на забраните, въведени в съответствие с буква а) по-горе, а също и притежаването или използването, както и търговията с каквито и да е лесно разпознаваеми части или производни на такива птици или техни яйца.

               По изключение за популациите, включени в категории 2 и 3 на колона А, които са обозначени със звездичка, и популациите, включени в категория 4 на колона А, ловуването може да продължи на базата на устойчиво използване
                  11
               . Посоченото устойчиво използване се осъществява в рамките на международен план за действие за видовете, чрез който страните ще се стараят да прилагат принципите на адаптивно управление на улова
                  12
               . Към това използване се прилагат поне същите правни мерки, които се прилагат към улавянето на птици от популациите, включени в колона Б на таблица 1, в съответствие с параграф 2.1.2.

               Предложението на Италия и Хърватия и предложенията на Люксембург са обосновани. Те са съвместими със законодателството на ЕС, по-специално Директивата за птиците, и го допълват.

               След писмената консултация с Експертната група по директивите за опазване на природата (NADEG) Комисията предлага Съюзът да подкрепи горепосочените предложения, тъй като те са научно обосновани и са в съответствие с ангажимента на Съюза за международно сътрудничество с цел опазване на биологичното разнообразие. Предложенията за изменения не налагат промяна в съществуващото законодателство на Съюза.

               Всички предложения за изменения на приложенията към Споразумението се съобщават на Секретариата на Споразумението не по късно от 150 дни преди откриването на сесията (вж. член X, параграфи 2 и 3 от Споразумението), т.е 7 юли 2018 г.

               Следователно е необходимо Съветът спешно да вземе решение относно представянето от името на Европейския съюз на горепосоченото предложение на Секретариата на Споразумението. Тази позиция следва да бъде приета от името на Съюза за целите по член 218, параграф 9 от ДФЕС.

               2018/0221 (NLE)

               Предложение за

               РЕШЕНИЕ НА СЪВЕТА

               относно представянето от името на Европейския съюз на предложение за изменение на приложения 2 и 3 към Споразумението за опазване на мигриращите водолюбиви птици от Африка и Евразия (AEWA)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за опазване на мигриращите водолюбиви птици от Африка и Евразия („Споразумението“) беше сключено от Съюза с Решение 2006/871/ЕО на Съвета
                  13
                и влезе в сила на 1 октомври 2005 г. Споразумението има за цел опазването на мигриращите водолюбиви птици и техните местообитания в Африка, Европа, Близкия Изток, Централна Азия, Гренландия и Канадския архипелаг.

               (2)Като страна по Споразумението Съюзът може да прави предложения за изменение на приложенията към Споразумението. В приложение 2 са включени водолюбивите видове птици, по отношение на които се прилага Споразумението. Приложение 3 съдържа плана за действие, посочващ действията, които страните трябва да предприемат във връзка с приоритетните видове, като например опазване на видовете, опазване на местообитанията, управление на човешките дейности, изследвания и мониторинг, образование и информация и изпълнение в съответствие с общите мерки за опазване, посочени в член III от Споразумението.

               (3)Хърватия и Италия са предложили Европейският съюз да представи предложение за изменение на приложение 2 към Споразумението, като се добави качулатият корморан (Phalacrocorax aristotelis).

               (4)Хърватия и Италия са предложили също така Европейският съюз да представи предложение за изменение на приложение 3 към Споразумението, като се включат популацията на Phalacrocorax aristotelis aristotelis извън ЕС (Баренцово море) и популацията на Phalacrocorax aristotelis desmarestii в ЕС (Източно Средиземноморие — Хърватия, Адриатическо море) в колона А на таблица 1 от същото приложение (съответно в категории 2
                  14
                и 1в
                  15
               ).

               (5)Люксембург е предложил да се преместят всички популации на следните три вида в колона A на таблица 1 от приложение 3 към Споразумението: кривоклюн брегобегач
                  16
                (Calidris ferruginea), тъпоклюна кайра
                  17
                (Fratercula arctica) и гагарка
                  18
                (Alca torda). Макар че Люксембург не е предложил конкретна категория за тези три вида, съгласно критериите, установени в таблица 1 от приложение 3 към Споразумението, кривоклюният брегобегач (Calidris ferruginea) и гагарката (Alca torda) отговарят на условията за класиране в категория 4
                  19
               , а тъпоклюната кайра (Fratercula arctica) отговаря на условията за класиране в категория 1б
                  20
               .

               (6)С измененията на приложения 2 и 3, предложени от Хърватия, Италия и Люксембург, спрямо всички популации на качулат корморан (Phalacrocorax aristotelis), кривоклюн брегобегач (Calidris ferruginea), тъпоклюна кайра (Fratercula arctica) и гагарка (Alca torda) ще се прилага изискването на раздел 2.1.1 от приложение 3 към Споразумението, в който се установяват правните мерки за опазване, приложими спрямо популациите на видовете, включени в колона A на таблица 1 от приложение 3. По-специално по отношение на популациите, включени в колона А на таблица 1, страните по Споразумението трябва да забранят улавянето на птици и яйца на тези популации, срещащи се на тяхна територия, и да забранят умишленото обезпокояване, доколкото такова обезпокояване би било от съществено значение за опазването на засегнатите популации. По изключение за популациите, включени в категории 2 и 3 на колона А, които са обозначени със звездичка, и популациите, включени в категория 4 на колона А, ловуването може да продължи на базата на устойчиво използване
                  21
               . Посоченото устойчиво използване трябва се осъществява в рамките на международен план за действие за видовете, чрез който страните ще се стараят да прилагат принципите на адаптивно управление на улова
                  22
               .

               (7)Предложението на Италия и Хърватия и предложенията на Люксембург са обосновани. Те са съвместими със законодателството на Съюза, по-специално Директива 2009/147/ЕО
                  23
               , и го допълват.

               (8)Предложенията са научно обосновани и са в съответствие с ангажимента на Съюза за международно сътрудничество с цел опазване на биологичното разнообразие.

               (9)Видовете вече попадат в приложното поле на Директива 2009/147/ЕО относно опазването на дивите птици, като качулатият корморан (Phalacrocorax aristotelis) е включен и в приложение I към Директивата. По тази причина предложените изменения не налагат промени в законодателството на Съюза.

               (10)Поради това Съюзът следва да представи въпросните предложения на Секретариата на Споразумението с оглед на седмата Среща на страните, която ще се проведе от 4 до 8 декември 2018 г. в Южна Африка,

               (11)

               ПРИЕ НАСТОЯЩОТО РЕШЕНИЕ:

               Член 1

               1.Съюзът представя следните предложения за изменение на приложения 2 и 3 към Споразумението за опазване на мигриращите водолюбиви птици от Африка и Евразия:

               а)добавяне на качулатия корморан (Phalacrocorax aristotelis) в приложение 2 към Споразумението;

               б)включване на популацията на Phalacrocorax aristotelis aristotelis извън ЕС (Баренцово море) и популацията на Phalacrocorax aristotelis desmarestii в ЕС (Източно Средиземноморие — Хърватия, Адриатическо море) в колона А на таблица 1 от приложение 3 (съответно в категории 2 и 1в);

               в)преместване на всички популации на кривоклюн брегобегач (Calidris ferruginea), тъпоклюна кайра (Fratercula arctica) и гагарка (Alca torda) в колона A на таблица 1 от приложение 3 към Споразумението (съответно в категории 4, 1б и 4).

               2.Комисията предава предложението от името на Съюза на Секретариата на Споразумението за опазване на мигриращите водолюбиви птици от Африка и Евразия.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 2006/871/ЕО на Съвета от 18 юли 2005 г. относно заключението от страна на Европейската общност по отношение на Споразумението за опазване на мигриращите водолюбиви птици от Африка и Евразия, ОВ L 345, 8.12.2006 г., стр. 24.

                     (2)

                        ОВ L 20, 26.1.2010 г., стр. 7. https://eur-lex.europa.eu/LexUriServ/LexUriServ.do?uri=OJ:L:2010:020:0007:0025:BG:PDF

                     (3)

                        Съгласно таблица 1 от приложение 3 към Споразумението категория 2 включва популации, наброяващи между около 10 000 и около 25 000 индивида.

                     (4)

                        Съгласно таблица 1 от приложение 3 към Споразумението категория 1 включва: а) видове, които са включени в допълнение I към Конвенцията за опазване на мигриращите видове диви животни; б) видове, които са изброени като застрашени в Червения списък на застрашените видове на Международния съюз по опазване на природата (МСОП) съгласно последното обобщение на BirdLife International; или в) популации, наброяващи по-малко от около 10 000 индивида.

                     (5)

                        Понастоящем в таблица 1 от приложение 3 към Споразумението са включени две популации на Caladirs ferruginea: популацията в Западен Сибир/Западна Африка, включена в колона Б, категория 2в, и популацията в Централен Сибир/Югозападна Азия, Източна и Южна Африка, включена в колона Б, категория 2в.

                     (6)

                        Понастоящем в таблица 1 от приложение 3 към Споразумението са включени три популации на Fratercula arctica: популацията в залива Хъдсън и от Източен Мейн до Южна Гренландия, Исландия, Мечи остров, Норвегия до Южна Нова земя, включена в колона В, популацията в Североизточна Канада, Северна Гренландия до Ян Майен, Свалбард, Северна Нова земя, включена в колона A, категория 3a, и популацията във Фарьорските острови, Южна Норвегия и Швеция, Британия, Ирландия, Северозападна Франция, включена в колона В.

                     (7)

                        Понастоящем в таблица 1 от приложение 3 към Споразумението са включени две популации на Alca torda: популацията на Alca torda torda в източната част на Северна Америка, Гренландия и източната част на Балтийско и Бяло море, включена в колона В, и популацията на Alca torda islandica в Исландия, Фарьорските острови, Британия, Ирландия, Хелголанд, Северозападна Франция, включена в колона В.

                     (8)

                        Съгласно таблица 1 от приложение 3 към Споразумението категория 4 включва видове, които са изброени като „потенциално застрашени“ в Червения списък на застрашените видове на МСОП съгласно последното обобщение на BirdLife International, но не отговарят на условията за класиране в категория 1, 2 или 3, и за които е целесъобразно да се предприеме международно действие.

                     (9)

                        Вж. 4 по-горе.

                     (10)

                        ЮНЕП/AEWA/6-а среща на страните/резолюция 6.1 —
                  http://www.unep-aewa.org/en/document/adoption-amendments-aewa-annexes-2

                     (11)

                        „Устойчиво използване“ означава използване на компонентите на биологичното разнообразие по начин и до степен, които не водят до дългосрочно намаляване на биологичното разнообразие, като по този начин се поддържа неговият потенциал за задоволяване на нуждите и желанията на сегашните и бъдещите поколения.

                     (12)

                        Адаптивното управление на улова е периодичен процес на установяване на правова уредба за лова, която се основава на система за мониторинг на популациите и местообитанията, отчитане на равнищата на улова, анализ на данни и определяне на възможности за регулиране.

                     (13)

                        ОВ L 345, 8.12.2006 г., стр. 24.

                     (14)

                        Съгласно таблица 1 от приложение 3 към Споразумението категория 2 включва популации, наброяващи между около 10 000 и около 25 000 индивида.

                     (15)

                        Съгласно таблица 1 от приложение 3 към Споразумението категория 1 включва: а) видове, които са включени в допълнение I към Конвенцията за опазване на мигриращите видове диви животни; б) видове, които са изброени като застрашени в Червения списък на застрашените видове на Международния съюз по опазване на природата (МСОП) съгласно последното обобщение на BirdLife International; или в) популации, наброяващи по-малко от около 10 000 индивида.

                     (16)

                        Понастоящем в таблица 1 от приложение 3 към Споразумението са включени две популации на Caladirs ferruginea: популацията в Западен Сибир/Западна Африка, включена в колона Б, категория 2в, и популацията в Централен Сибир/Югозападна Азия, Източна и Южна Африка, включена в колона Б, категория 2в.

                     (17)

                        Понастоящем в таблица 1 от приложение 3 към Споразумението са включени три популации на Fratercula arctica: популацията в залива Хъдсън и от Източен Мейн до Южна Гренландия, Исландия, Мечи остров, Норвегия до Южна Нова земя , включена в колона В, популацията в Североизточна Канада, Северна Гренландия до Ян Майен, Свалбард, Северна Нова земя, включена в колона A, категория 3a, и популацията във Фарьорските острови, Южна Норвегия и Швеция, Британия, Ирландия, Северозападна Франция, включена в колона В.

                     (18)

                        Понастоящем в таблица 1 от приложение 3 към Споразумението са включени две популации на Alca torda: популацията на Alca torda torda в източната част на Северна Америка, Гренландия и източната част на Балтийско и Бяло море, включена в колона В, и популацията на Alca torda islandica в Исландия, Фарьорските острови, Британия, Ирландия, Хелголанд, Северозападна Франция, включена в колона В.

                     (19)

                        Съгласно таблица 1 от приложение 3 към Споразумението категория 4 включва видове, които са изброени като „потенциално застрашени“ в Червения списък на застрашените видове на МСОП съгласно последното обобщение на BirdLife International, но не отговарят на условията за класиране в категория 1, 2 или 3, и за които е целесъобразно да се предприеме международно действие.

                     (20)

                        Вж. 15 по-горе.

                     (21)

                        „Устойчиво използване“ означава използване на компонентите на биологичното разнообразие по начин и до степен, които не водят до дългосрочно намаляване на биологичното разнообразие, като по този начин се поддържа неговият потенциал за задоволяване на нуждите и желанията на сегашните и бъдещите поколения.

                     (22)

                        Адаптивното управление на улова е периодичен процес на установяване на правова уредба за лова, която се основава на система за мониторинг на популациите и местообитанията, отчитане на равнищата на улова, анализ на данни и определяне на възможности за регулиране.

                     (23)

                        ОВ L 20, 26.1.2010 г., стр. 7.